LPH ตั้งเป้ารายได้ปี 59 โต 15% หลังเปิดบริการ Excellent Center
LPH ตั้งเป้ารายได้ปี 59 โต 15% หลังเปิดบริการ Excellent Center หวังเข้าสู่ AEC ขยายฐานลูกค้าเข้ามาใช้บริการมากขึ้นอีกทางหนึ่ง
18 พ.ค. 2559

นายอังกูร ฉันทนาวานิช  ประธานเจ้าหน้าที่บริหาร บริษัท โรงพยาบาล ลาดพร้าว จำกัด (มหาชน)หรือ LPH เปิดเผยว่า บริษัทตั้งเป้าหมายรายได้ปีนี้เติบโต 15% จากปีก่อน หลังได้เปิดบริการศูนย์ความเป็นเลิศทางการแพทย์ (Excellent Center) 5 ศูนย์ ได้แก่  คือ ตา ทางเดินอาหาร กระดูกข้อ สมอง และผิวหนัง เริ่มมีผู้เข้ามาใช้บริการเป็นจำนวนมาก
ทั้งนี้ การเปิดศูนย์ความเป็นเลิศทางการแพทย์ ซึ่งนับเป็นบริการที่มีมูลค่าเพิ่ม และค่ารักษาพยาบาลต่อครั้งก็มากขึ้น ก็จะส่งผลให้อัตราการทำกำไรดีขึ้นตามไปด้วย รวมถึงค่าใช้จ่ายด้านบุคลากรทั้งแพทย์ และพยาบาลได้ปรับลดลง หลังจากที่ได้รับบุคลากรด้านการแพทย์เข้ามามากในช่วงปลายปี 57 ซึ่งส่งผลบวกต่อผลประกอบการของบริษัท
ขณะที่ปัจจุบันคนไข้ของโรงพยาบาลลาดพร้าว มีจำนวน 2 แสนคน/ปี ซึ่งเป็นลูกค้าในประเทศเป็นส่วนใหญ่ โดยมีลูกค้าต่างประเทศ 1-2% เท่านั้น แต่หวังว่าจากการที่เข้าสู่ประชาคมเศรษฐกิจอาเซียน (AEC) ก็จะเป็นโอกาสที่จะขยายฐานให้ลูกค้าใน AEC เข้ามาใช้บริการมากขึ้นอีกทางหนึ่ง รวมถึงยังเป็นช่องทางในการที่โรงพยาบาลจะดึงบุคลากรจากต่างประเทศเข้ามากกว่าการถูกดึงบุคลากร  เพราะการที่ได้เข้ามาระดมทุนในตลาดหลักทรัพย์ฯ ถือเป็นการเพิ่มศักยภาพและสร้างความเชื่อมั่นให้กับแบรนด์ของโรงพยาบาล        
 